google/wiki40b huggingface dataset:
Charles Rabot

Liv og virke

Rabot studerte juss og tok juridisk eksamen, men egnet seg deretter til geografi og geologi i samband med de hyppige ekskursjoner han foretok som alpinist. I 1880 besøkte han første gang Skandinavia og gjennomreiste senere flere år i rekkefølge i vitenskapelig hensikt dets nordligste deler. Han kartla isbreen Svartisen i Nordland og ble den første som besteg Sveriges høyeste fjell Kebnekaise (22. august 1883), samt gjorde nordområdenes ferskvannsfauna til gjenstand for innsamlinger til det naturhistoriske museum i Paris (beskrevet i Bulletin de la société zoologique de France).
Årene 1884-85 utvidet han sine undersøkelser til grensetraktene mellom Norge og Russland langs Pasvikdalen opp til Enare og videre over Kolahalvøya, til dels gjennom til da ukjente eller lite undersøkte trakter. I 1890 besøkte han Petsjora og de nordlige Uralfjellene. I sistnevnte område forsket han på lokalbefolkningene; tsjuvasjer, marier, permiaker, komier, khantyer (ostjaker), samojeder. Dessuten krysset han Spitsbergen fra øst til vest og Prins Karls Forland (1882 og 1892), Grønland (1888), Island og Jan Mayen (1891).
Utover en stor mengde artikler i franske tidsskrifter, særlig om Nord-Europas og Grønlands geografi, natur- og befolkningsforhold, skrev han reiseskildringer: À travers la Russie boréale (1894), Aux fjords de Norvége et aux fôrets de Suéde og Au Cap-Nord (begge 1898). Han var i en periode sekretær for Det geografiske selskap i Paris og dermed utgiver av dets tidsskrift La géographie samt president i den internasjonale isbrekommisjonen.
Han oversatte en rekke verker fra norsk til fransk knyttet til Nordvestpassasjen og Nordpolen, av Roald Amundsen (Nordvestpassagen. Beretning om Gjøa-ekspeditionen 1903–1907, og Sydpolen. Den norske sydpolsfærd med Fram 1910 – 1912) og Fridtjof Nansen (Fram over Polhavet. Den norske polarfærd 1893–1896).
Rabotbreen i Sabine Land på Svalbard er oppkalt etter ham.
Ola Solum

Karriere

Ola Solum var et av regissørtalentene som ble støttet av Norsk Film A/S på 1970-tallet. I 1976 regisserte han sin første spillefilm Reisen til julestjernen, som vises på NRK hver julaften. I 1978 laget Solum filmen Operasjon Cobra. I forbindelse med Norsk Films 50-årsjubileum, fikk Solum derfor regissøroppgaven på Carl Gustav, gjengen og parkeringsbandittene (1982). I 1985 regisserte Solum filmen Orions belte, som ble en stor suksess i Norge og i utlandet. Filmen ble vist til over 600 000 publikummere på kino i Norge og fikk en Amandapris.
Da Solum laget filmen Landstrykere (1989), tok filmen to år lengre å lage enn det som var planlagt. Den kostet også 12 millioner kroner mer enn forventet, noe som førte til at Norsk Film A/S byttet ut sjefen.
Musiker Hans Solum var hans far. Ola Solum døde av kreft i 1996, 52 år gammel.
Porto Moniz (Madeira)

Porto Moniz er en av de elleve kommunene i den sjølstyrte portugisiske regionen Madeira. Det er også navnet på byen som er administrasjonssenter i kommunen.

Kommunen

Kommunen Porto Moniz ligger lengst nordvest på øya. Arealet er ca. 83 kvadratkilometer og folketallet 2 643 (i 2011). De viktigste næringsveiene er jordbruk og fiske.
I kommunen ligger Ponta do Tristão, som er det nordligste punktet på øya Madeira.

Byen

Byen Porto Moniz ligger ved kysten. Den het opprinnelig Ponta da Tristão, etter den nevnte odden. Dagens navn fikk den i 1577 etter Francisco Moniz, som var byens overhode fra 1533.
Byen har ei god, naturlig havn, og fra utpå 1800-tallet var den et viktig utgangspunkt for hvalfangst.
I byen finnes et naturvitenskapelig informasjons- og forskningssenter som særlig fokuserer på Madeiras laurbærskoger, som står på verdensarvlista til Unesco.
Ved havna finnes flere havvannsbasseng som er forma naturlig i det vulkanske fjellet. Byen er et mye brukt feriemål for Madeiras lokalbefolkning.

Kirkesogn

Kommunen består av fire kirkesogn: Achadas da Cruz, Ribeira da Janela, Seixal og Porto Moniz (byen).
Sunniva Gylver

Annet

I 2006 ble hun den første kvinne som fikk tale i norsk moské.
I 1997 gikk Gylver og biskop Fredrik Grønningsæter sterkt ut mot filmplakaten til Larry Flynt – skandalenes mann, som viser en «korsfestet» pornoredaktør i en kvinnes underliv.
I 2017 fikk hun hodeskader etter at en bilist kjørte på henne mens hun syklet. Bilisten ble i 2018 dømt til betinget fengsel i 21 dager og må betale Gylver 70 000 kroner i oppreisning.
Hun er gift og har barn.
PGA-touren 2014/15

PGA-touren 2015 er den hundrede sesongen av PGA-touren. Sesongen begynte 9. oktober 2014 og avsluttes i oktober 2015.
OpenRC

OpenRC er et avhengighetsbasert init-system for Unix-liknende operativsystemer som arbeider med oppstart av systemet, vanligvis /sbin/init.
OpenRC er kompatibel med init-skriptene til Gentoo, og kan også benyttes av andre Linux-distribusjoner og avarter av Berkeley Software Distribution. Dens skaper er Roy Marples, en NetBSD-utvikler som startet FreeBSD-prosjektet.
Atna skole

Atna skole var en barneskole på Atna i Stor-Elvdal kommune i Hedmark.
Skolen ble lagt ned fra og med skoleåret 2009/2010. Dette skoleåret ville skolen hatt tolv elever, åtte elever i 1. til 4. årstrinn og fire i 5. til 7. årstrinn. Samtlige elver ble flyttet til Stor-Elvdal ungdomsskole.
Atna skole ble midlertidig gjenåpnet 1. desember 2009 da Stor-Elvdal ungdomsskole skulle totalrenoveres.
Skolen er samlokalisert med grendehuset på Atna.
Lampropterus

Utseende

Middelsstore, blanke, svarte trebukker, pronotum kav være rødt. Antennene er middels lange. Pronotum har rundede sider og ingen pigger eller knøler. Dekkvingene smalner noe bakover, de kan også være forkortede. Beina har sterkt klubbeformede lår og er mer eller mindre gul- eller rødaktige.

Utbredelse

Slekten er utbredt i det vestlige Nord-Amerika, Øst-Asia og Europa.
Stor-Finland

Stor-Finland (finsk: Suur-Suomi) var en tanke som eksisterte innen en del høyreorienterte miljøer i Finland før og under andre verdenskrig. Blant organisasjoner var Det akademiske Karelen-selskapet, som blant andre hadde den senere finske presidenten Urho Kekkonen som medlem. Tanken om et Stor-Finland var et finsk uttrykk for den nasjonalisme som var ganske utbredt i Europa før andre verdenskrig.
Tanken var å samle de folkene som angivelig hadde en kulturell nærhet finsk folk og kultur, og de mest ytterliggående synspunktene inkluderte, foruten de områdene som da var finske, også Øst-Karelen, Estland, Ingermanland, Finnmark og deler av Tornedalen. Grensene kunne også gå ved Kvitsjøen, Onega, Svir og Neva. Litt mer moderate krefter foreslo grensedragning ved Sestra til Finskebukta.
Tanken om et Stor-Finland sto sterk i tiden etter den finske uavhengigheten i 1917, men ble i hovedsak forlatt etter nederlaget i fortsettelseskrigen i 1944. Den finske framrykkingen under fortsettelseskrigen var innenfor Stor-Finlands rammer.
Tokyo Electric Power Company

Kraftproduksjon

Tepcos kraftproduksjon kommer i hovedsak fra tre typer kraftverk kjernekraft, varmekraft og vannkraft, men har også anlegg for andre energikilder som vindkraft, solkraft, geotermisk og kraft basert på biomasse og avfall.
Fylkesvei 1724

Fylkesvei 1724 går mellom Tvedt og Putten i Ringsaker kommune. Veien er 3,8 km lang.
Frem til 2019 hadde veien betegnelsen Fylkesvei 57.
Fiolett jordløper

Utbredelse

Fiolett jordløper finnes i hele Europa og Midtøsten. Finnes i Norge, og er vanlig over det meste av landet.

Utseende

Fiolett jordløper er omtrent 20-30 millimeter lang, svart, og kjennes lett på at sidekantene av brystskjoldet og dekkvingene har en klar metallisk fiolett farge.  Av og til kan den fiolette fargen gå over i mer grønnlig, blålig eller gyllen gull.  Slekten Carabus er slekten med de «ekte jordløperne». Beina er lange løpebein, kroppen er elegant bygd. Dekkvingene er ganske glatte uten lengderibber, men med en fin korning overflate. Antennens tredje og fjerde ledd med en lang børste/børster i spissen, mens leddene ellers er bare (nakne) og helt uten fine korte hår. (Krever forstørrelse for å se).
To andre arter i slekten Carabus ligner, begge er vanlige. Carabus glabratus er svært lik, men den mangler den fiolette sidestripen. Carabus problematicus lan ha en metallisk sidestripe, men har samtidig et tydelig lengdestripet mønster på dekkvingene. Den sistnevnte arten er vanlig i fjellet. Lærløperen kan også ligne, men kroppen er noe bredere og bevegelsene er ikke så hurtige (springer ikke like fort). Vanlig jordløper kan være svakt fiolett, men har lengderekker dannet av små fordypninger (punktrekker) på dekkvingene.

Levevis

Fiolett jordløper er vanligvis nattaktiv og lever som predator på andre mindre dyr, som blant annet insekter og snegler. Den er ganske vanlig og lever helst i løvskog med rik vegetasjon. Overvintrer som voksen (imago), nedgravd i et hulrom under en stein eller en rot.
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Spilleder (rollespill)

Spilleder er et begrep som ofte brukes i sammenheng med rollespill. En spilleder er, som navnet tilsier, den personen som leder spillet. I tradisjonelle verbale rollespill har hver av spillerne ansvar for minst én rolle. Spillederen, derimot, har ansvar for å beskrive verdenen rundt spillerne, og har også ansvaret for å spille alle biroller som spillerne sine roller treffer på. Spillederen er den som bestemmer hva som skjer som følge av rollenes handlinger. Mange av avgjørelsene kan også avgjøres med terninger, men det er spillederen som til syvende og sist tar den endelige avgjørelsen.
Variasjoner forekommer i ulike spill. Noen rollespill har fordelt spilleder-funksjonen over alle deltagerne på forskjellige måter. I andre spill er det lagt opp for at spillerne bytter på å være spilleder. Da kan for eksempel ulike personer i spillgruppen være spilleder for mindre historier, mens hovedhistorien blir styrt av en hovedspilleder.

Fra engelsk

Begrepet spilleder kommer fra engelsk Game master. Tilsvarende engelske begreper er stadig i bruk blant norske rollespillere som spiller engelske sett. Game master (GM) er det vanligste uttrykket på engelsk. Enkelte spill har også sine egne betegnelser for spillederen. Begrepet Dungeon Master (DM) blir brukt i Dungeons & Dragons, Storyteller i White Wolf sine World of Darkness-spill, Storyguide i Ars Magica, mens andre spill igjen kan bruke begrepet som Referee eller Judge. Uavhengig hvilket begrep som brukes er funksjonen noenlunde likt for alle tradisjonelle rollespill.

Laiv

I laiv-sammenheng har man ikke en spilleder på samme måte. Der bruker man ofte ordet intrigeleder (IL) eller arrangør, og det er gjerne flere personer som deler på spilleder-funksjonen. Disse personene tar som regel ikke aktiv del i handlingen, men er likevel stort sett tilgjengelige for spørsmål og liknende.
Folketellingen 1865

Folketellingen 1865 ble gjennomført 31. desember 1865. Det var den andre nominative tellingen i landet, etter folketellingen 1801, hvilket vil si at alle navn ble skrevet ned. Mellom de to hadde det blitt holdt fem numeriske folketellinger.

Folketall

Man kom gjennom tellingen til at det bodde 1 701 756 i Norge på telledatoen.

Registreringen

Tellingen ble gjennomført på trykte skjemaer. Disse er samlet i spesiallister, fordelt på skolekretser på landet og eiendommer i byene. Opplysningene er så oppsummert på hovedlister, en for hver by, og på landet en for hver skolekrets. Ønsker man kun statistisk informasjon er hovedlistene tilstrekkelig, mens for den som ønsker personinformasjon kan hovedlistene brukes som et register for spesiallistene.
Hver gård på landet og hvert hus i byene ble ført for seg. Husmannsplassene ble konsekvent navngitt, noe som ikke var tilfelle i tidligere tellinger. Det er rubrikker for gårds- eller gatenavn, personenes navn, alder, ekteskapelig status og alder. Disse feltene hadde man også brukt i 1801, men denne gang kom det også til felter for trosbekjennelse og for fysisk eller psykisk funksjonshemning. Behovet for et felt for trosbekjennelse er et resultat av at dissenterloven hadde åpnet for trossamfunn utenfor Den norske kirke. 
Alder ble ført som alder ved førstkommende fødselsdag. En person som nettopp hadde fylt 20 ved tellingen ble dermed ført som 21 år gammel. Det er grunn til å tro at det er mange feil i aldersangivelsene.

Jordbrukstelling

Det ble som en del av folketellingen utført jordbrukstelling, slik at listene også inneholder opplysninger om husdyr og utsæd.

Arkivtilhørighet og digital tilgjengelighet

Folketellingen 1865 inngår i arkivet «Statistisk sentralbyrå, Sosioøkonomiske emner, Folketellinger, boliger og boforhold» og oppbevares i Riksarkivet. Folketellingen 1865 er i sin helhet tilgjengelig i søkbar og skanna form i Digitalarkivet.
Turkotatarer

Turkotatarer eller turko-tatar er et faguttrykk utviklet og utbredt innen turkologien på 1800-tallet og senere.
Uttrykket «turkotatar» ble brukt i faglige arbeider som for eksempel Allgemeine Grammatik der Turko-tatarischen Sprachen av den aserbajdsjanske forskeren A. Kazem-bek (Kazan, 1839), eller L.Z. Budagovs Sravnitel’nïy slovar turetsko-tatarskix narechiy, i-ii (St. Petersburg, 1869-1871). 
Tidlig på 1900-tallet var mange intellektuelle turkfolk begynt å benytte uttrykket om hele den turkotatarske verden, uten å gi noe turkisktalende folk eller gruppering noen hovedrolle.
Noen ganger benyttes uttrykket noe mer innsnevrende om muslimsk turkisk befolkning i det gamle russiske rike, med unntak av de sentralasiatiske, det vil si slik at turkotatarisk sikter til aserier, basjkirer, kasaker, tatarer og et mangfold av turkerfolk i Kaukasus.
Coraebastus

Utseende

Middelsstore, avlange, blanke, mørke praktbiller, pronotum og dekkvingenes bakre del med store, oransje sideflekker. Hodet er kraftig innkåret mellom fasettøynene.

Utbredelse

Slekten lever på Madagaskar og Komorene.
Karate Kid 3

Handling

Handlingen i denne filmen fortsetter en stund etter der den første sluttet. Cobra Kai eleven, Mike Barns (Sean Kanan) er fast bestemt på å erobre karatetittelen, men Daniel (som vant forrige gang) ønsker ikke å delta i det forestående karatemesterskapet. Daniel blir derfor utsatt for utpressing, men hans trener Mr. Miyagi, står fast og beordrer han til å ignorere Mikes trusler. I desperasjon oppsøker Daniel en annen karatelærer, Terry Silver (Thomas Ian Griffith), hvis voldelige kampteknikk står i direkte motsetning til Mr. Miyagis lære. Det Daniel ikke vet er at han er utsatt for et komplott, satt i scene av Miyagis gamle erkefiende Kreese (Martin Kove), som var trener for klubben Cobra Kai.
Oleg Ponomarev

Karriere

Ponomarev deltok ved VM i skiskyting og langrenn for funksjonshemmede 2013, der han deltok i både langrenn og skiskyting. I langrenn kom han på 3.-plass på sprinten, og kom på 7.-plass på 20 km og 9.-plass på 10 km. I skiskyting kom han på 8.-plass på 12,5 km, og på 9.-plass på både 7,5 km og 15 km. 
Han representerte Russland ved de paralympiske vinterlekene 2014 i Sotsji, der han også deltok i både langrenn og skiskyting. Han kom på 3.-plass på langrennssprinten, der canadiske Brian McKeever vant, og han endte på 12.-plass på 10 km fri teknikk. Han skulle også gå 20 km langrenn, men stilte ikke til start. I skiskyting kom han på 10.-plass på både 15 km og 7,5 km, men på 12,5 km kom han på 5.-plass.
Linux Netwosix

Linux Netwosix er en tidligere Linuxdistribusjon fra Italia som var basert på Slackware. Distribusjonen var optimalisert for tjenere og nettverks-sikkerhet. Med sin samling av sikkerhetsorientert programvare, var den konstruert for å bli brukt for spesielle operasjoner, som f.eks. simulerte angrep på en datamaskin. Linux Netwonix var en lettvektsdistribusjon som var portabel og svært konfigurerbar. Den benyttet et porteringsystem (Nepore), på lignende vis som i BSD-systemer, men som var mer fleksibelt og brukervennlig.
Distribusjonen var beregnet på 32-biter i386, og benyttet intet skrivebordsmiljø.
Versjon 1.0 ble lansert 31. januar 2004. Siste versjon var 2.0 rc1 som ble lansert 30. desember 2005.
2. divisjon fotball for menn 1979

Opp- og nedrykk

Begge avdelingsvinnerne rykket direkte opp til 1. divisjon 1980. Nummer to i hver avdeling spilte kvalifisering mot hverandre. De to nederste lagene fra hver avdeling rykket ned.
Direkte opprykk: Fredrikstad (avdeling A) og Lyn (avdeling B)
Opprykk via kvalifisering: Molde (avdeling B) rykket opp etter kvalifiseringskamper mot Pors (avdeling A).
Nedrykk: Vigør, Vigrestad og Fram Larvik fra avdeling A, Stjørdals-Blink, Tromsø og Aalesund fra avdeling B.
NM i troppsgymnastikk 2012 (TeamGym)

NM i troppsgymnastikk 2012 i TeamGym for senior og junior ble arrangert 9. - 10. juni 2012, i Leikvollhallen i Asker. Arrangør var Holmen Tropp og Turn.
Konkurranseformen TeamGym betyr at man konkurrerer sammenlagt i frittstående, tumbling og trampett.
Mesterskapet var andre kvalifiseringsrunde for EM i troppsgymnastikk 2012 for senior og junior.
Karen-Christine Friele

Liv og virke

Friele studerte språk ved blant annet University of Cambridge og jobbet fra 1958 til 1971 som sekretær ved Opplysningskontoret for forsikring i Oslo. 8. august 1959 giftet hun seg med advokat Ole Friele jr. De ble skilt i 1961.
I Oslo ble Friele en del av det den gang svært lukkede homoorganisasjonen Det norske forbundet av 1948, der hun var leder i perioden 1966–1971, og ansatt som generalsekretær fram til 1989. Frieles arbeid var sterkt medvirkende til at straffeloven § 213 som kriminaliserte homoseksuelle handlinger mellom menn, ble opphevet i 1972, at «homofili» ble strøket som psykiatrisk diagnose i 1978, og at Norge i 1981 utvidet straffelovens paragrafer mot rasisme (§§ 135a og 349a) til også å gjelde diskriminering i forbindelse med seksuell legning.
Da Norge i 1993 innførte lovgivning som regulerte registrert partnerskap for personer av samme kjønn, var Friele og hennes partner gjennom mange år, Wenche Lowzow, et av de første parene som inngikk partnerskap.

Kunst og heder

Friele mottok Fritt Ord-prisen i 1978, med begrunnelse i «hennes innsats for å skape forståelse for de homofiles situasjon». I 2009 leverte Friele imidlertid tilbake prisen, i protest mot at filosof Nina Karin Monsen ble tildelt årets pris. Friele omtalte også prispengene som «judaspengene».
22. juni 2005, i forbindelse med Europride-festivalen, ble en byste av henne avduket på Rådhusplassen i Oslo. Bysten er laget av billedhoggeren Nina Sundby, og den er plassert inne på Deichmanske bibliotek.
Kim Friele ble 28. mars 2008 utnevnt til æresmedlem i Arbeiderpartiet. «Du har gjort Norge til et mer anstendig samfunn», sa statsminister Jens Stoltenberg i sin takketale.
I NRK-programmet Faktasjekken ble boka Troll skal temmes av medlemmer i Norsk faglitterær forfatter- og oversetterforening kåret til tredje beste norske sakprosabok utgitt etter 1945 i biografi-kategorien.
Stavanger prosti

Stavanger prosti var et prosti i Agder bispedømme inntil 1925.
Ved opprettelsen av Stavanger bispedømme i 1925 opphørte prostiet. Frue og Strand inngikk deretter i Stavanger domprosti, mens Findøe og Rennesøe ble overført til Tungenes prosti.
Kevin De Bruyne

Karriere

De Bruyne er født i Drongen, og startet sin karriere hos Gent i 2003. To år senere gikk han til Genk. Han fikk sin debut for førstelaget til Genk i 3–0 tapet mot R. Charleroi SC den 9. mai 2009. Etter å ha etablert seg i klubben sesongen etter, scoret De Bruyne sitt første mål 7. februar 2010, noe som sikret tre poeng for Genk i 1–0-seieren mot Standard Liège. Han scoret fire mål på 32 kamper i løpet av 2010/2011-sesongen, og Genk ble belgiske seriemestere for tredje gang.
Den 30. august 2015 ble De Bruyne solgt fra VfL Wolfsburg til Manchester City for £55 millioner pund, noe som ble klubbrekord for Manchester City.

Landslaget

Han var i Belgias EM-tropp under EM i Frankrike 2016.
Han var i Belgias tropp under VM i fotball 2018 i Russland.
Coffee Lake

Coffee Lake er et kodenavn som er brukt av Intel om den andre forbedringen av 14 nm prosessen, og som vil etterfølge Skylake og Kaby Lake. Coffe Lake vil bestå av 15/28 Watt dobbeltkjerne U-brikker med GT3e eller GT2. Generasjonen vil også bestå av 35-45 H-brikker med GT3E og inntil 6 kjerner.
Josef von Löschner

Liv

Etter å ha gått på gymnasiene i Kaaden og Komotau studerte Löschner medisin i Praha. I 1834 ble han dr. med. og ble professor ved det medisinske fakultet ved Karlsuniversitetet. Fra 1862 til 1863 var han universitetets rektor.
Löschner mottok i 1850 Frans Josef-ordenen, og ble i 1862 utnevnt til landsmedisinalråd og i 1865 til keiser Franz Joseph Is livlege, med rang som hoffråd. I 1868 pensjonerte han seg på grunn av en øyensykdom, og mottok av keiseren St. Stephansordenens ridderkors. I 1870 ble han opphøyet i friherrestanden.
Franz-Joseph-Kinderhospital i Praha ble grunnlagt gjennom en gave fra Löschner.
Chiayi gasskraftverk

Chiayi gasskraftverk er et varmekraftverk i byen Chiayi i det sørvestre Taiwan. Det har en installert produksjonskapasitet på 4670 MW fordelt på én blokk.
Anlegget ble ferdigstilt i 2003. Energien hentes fra naturgass og har teknologi fra Toshiba og General Electric.
NM i friidrett 1921

Norgesmesterskapet i friidrett 1921 bestod av flere arrangementer som i 1921 kåret norgesmestere i friidrettsøvelsene.
Hovedmesterskapet ble arrangert på Fredrikstad stadion i Fredrikstad fra 20. til 21. august. 
Arrangøren var Fredrikstad IF. Kun menn deltok.
Kongepokalvinner ble Kaare Bache. 
Se også NM i mangekamp 1921.
Willi Graf

Bakgrunn

Graf ble født i Kuchenheim. I 1922 flyttet familien til Saarbrücken, hvor faren drev en vinhandel. Han gikk på Ludwigsgymnasium, og elleve år gammel gikk han inn i Bund Neudeutschland. Dette var en katolsk organisasjon for unge menn, som etter nazistenes maktovertagelsen i 1933 ble forbudt. 
I 1934 gikk Graf inn i Grauer Orden, en annen katolsk organisasjon som ble kjent for sin anti-nazi-retorikk. Også denne organisasjonen ble forbudt, og medlemmene gikk inn i en rekke mindre ungdomsgrupper.

Politisk aktivitet

Etter sin Abitur i 1937 utførte han Reichsarbeitsdienst i et halvt år, og begynte så sine medisinstudier. I 1938 ble han arrestert sammen med andre medlemmer av Grauer Orden. Graf ble stilt for retten i Mannheim for sine aktiviteter i en forbudt organisasjon. Det dreide seg om deltagelse på ekskursjoner, campingturer og møter. Tiltalen ble etterhvert frafalt i forbindelse med et generelt amnesti for å feire Anschluss. Han hadde da sittet tre uker i varetekt.
Fra 1940 til 1942 var han som sanitetssoldat utplassert flere steder i Europa.

Den hvite Rose

I 1942 kom han som medlem av andre studentkompani i München i kontakt med medlemmer av Den hvite rose, og han ble et av kjernemedlemmene.
Den 18. februar 1943 ble han sammen med sin søster Anneliese arrestert i München. Mens Hans og Sophie Scholl og Christoph Probst, som ble arrestert samme dag, ble henrettet allerede 22. februar, hadde man ikke like sterke bevis mot Graf. Men den 19. april 1943 ble han dømt til døden av Volksgerichtshof. Anklagen var høyforræderi, svekkelse av troppenes moral og fremme av fiendens sak. Den 12. oktober 1943 ble han henrettet ved giljotinering i Stadelheimfengselet i München. I løpet av flere måneder med forhør hos Gestapo hadde han ikke angitt andre medlemmer.
Graf ble gravlagt på St. Johann-gravlunden i Saarbrücken. Syv skoler i Tyskland er oppkalt etter ham, blant dem Willi-Graf-Gymnasium i München. Det er også et studenthjem i München som bærer hans navn. I 2003 ble han posthumt utnevnt til æresborger av Saarbrücken.
Folies Bergère

Folies Bergère er et verdensberømt revyteater i Paris, med adresse 32 Rue Richer. Det ble innviet den 2. mai 1869. Teateret var lenge kjent for sine show med en makeløs kostymeprakt.
Folies Bergère hadde sine glansdager fra 1890 til 1920. Men det har fortsatt også etter dette, skjønt med et repertoar med gradvis mindre bruk av klestekstiler. 
Bygningen ble reist av arkitekten Plumeret i samme stil som en opera. Fasaden ble fornyet i 1929 av Pico i Art déco-stil.

Maleri

Det siste berømte maleri av Édouard Manet viser en bardame på Folies Bergère og er utstilt i Courtauld Institute of Art i London.